**Juha Rasmus Rinne** (s. 8. heinäkuuta 1990 Hyvinkää) on suomalais-romanialainen jääkiekkomaalivahti, joka pelaa monikansallisen Erste Ligan romanialaisjoukkue Gyergyói HK:ssa.

Ura
---

### Seuraura

Rinne on Hyvinkään Ahmojen kasvatti. Hän siirtyi C-juniori-ikäisenä Jokereihin kaudeksi 2005–2006, jossa Rinne voitti kauden päätteeksi C-nuorten Suomenmestaruuden. Kaudeksi 2006–2007 hän siirtyi Hämeenlinnan Pallokerhoon, jolle Rinne torjui B-nuorten SM-hopeaa keväällä 2008. Hänet nostettiin kaudeksi 2008–2009 HPK:n SM-liigarinkiin. Hän ei debytoinut kauden aikana vielä SM-liigassa, mutta toimi kolmessa ottelussa joukkueen luukkuvahtina. Rinne sai myös kokemusta miesten peleistä kahden Mestis-ottelun verran alle 20-vuotiaiden maajoukkueesta. Pääasiassa hän pelasi kautensa HPK:n A-nuorissa ja palkittiin A-nuorten SM-liigan marraskuun 2008 kuukauden pelaajana. Rinne pelasi joukkueessa myös koko seuraavan kauden 2009–2010.

Kauden 2010–2011 Rinne vietti lähes kokonaan lainalla Mestis-joukkue Kajaanin Hokin vahvuudessa. Hän siirtyi joukkueeseen ensimmäisen kerran syyskuun 2010 lopulla. Kauden aikana varusmiespalvelusta suorittanut Rinne palasi joukkueeseen tammikuussa 2011 ja jatkoi siirtorajan kynnyksellä sopimustaan kauden loppuun. Hänen pelituntumansa Hokissa jäi lopulta hyvin vähäiseksi, vain neljän runkosarjaottelun mittaiseksi. Rinne haki syksyllä 2011 pelipaikkaa Suomi-sarjajoukkue HC Keski-Uudestamaasta, mutta hän pelasi kauden 2011–2012 kuitenkin samassa sarjassa HPK:n lainattua Rinteen syyskuussa loppukaudeksi JHT Kalajoen maalinsuulle.

Rinteen ura oli vedenjakajalla, kun hän siirtyi koeajan kautta Mestikseen ja Heinolan Peliittojen maalinsuulle kaudeksi 2012-2013. Rinne onnistui muutamasta huonommasta jaksosta huolimatta nousemaan Mestis-tason ykkösmaalivahdiksi ja pelasi onnistuneen kauden. Hän kuului Peliittojen parhaimmistoon varsinkin pudotuspeleissä, jossa joukkue antoi puolivälierissä kovan vastuksen TuTolle, joka vei ottelusarjan kuitenkin voitoin 4–2.

Kaudeksi 2013–2014 Rinne siirtyi kaksivuotisella sopimuksella SM-liigajoukkue Porin Ässiin. Hän aloitti kautensa joukkueen kakkosmaalivahtina Juuso Riksmanille. Rinne teki liigadebyyttinsä kauden kolmannella kierroksella 19. syyskuuta 2013 vieraissa Helsingin IFK:ta vastaan. Hän torjui 18 kertaa ja päästi neljä maalia, kunnes Rinteen tilalle Ässien maalinsuulle vaihdettiin Riksman ajassa 32.33. Ottelupäättyi lopulta Ässien 5–3-tappioon. Riksmanin oltua poissa Rinne pelasi ensimmäisen kokonaisen SM-liigaottelunsa 1. lokakuuta 2013 vieraissa Oulun Kärppiä vastaan. Hän keräsi Ässien 5–2-tappioon päättyneessä ottelussa 32 torjuntaa. Kaikkiaan Rinne pelasi tulokaskautensa aikana 34 runkosarjaottelua. Hän torjui neljä nollapeliä.

Kesällä 2014 NHL-varaamaton Rinne osallistui Dallas Starsin nuorten pelaajien kehitysleirille. Kaudeksi 2015–2016 hän siirtyi 1+1-vuotisella sopimuksella Rauman Lukkoon. Rinne jäi kuitenkin selkeäksi kakkosmaalivahdiksi Ryan Zapolskille ja pelasi vain kahdeksan runkosarja- ja kaksi Mestarien liigan ottelua. Hän pelasi ison osan kaudestaan myös lainalla Mestis-joukkue KeuPa HT:ssä, jossa Rinne pelasi 11 runkosarjaottelua. KeuPa oli hänen otteluidensa aikana useimmiten lähettänyt puolestaan Antti Karjalaisen Lukon vahvuuteen.

Rinne siirtyi kaudeksi 2016–2017 kaksivuotisella sopimuksella Vaasan Sportiin. Hän toimi alkukauden ajan joukkueen pääasiallisena kakkosmaalivahtina Mika Järviselle ja pelasi 13 ottelua. Rinne pelasi myös yhteensä viisi Mestis-ottelua lainalla sekä Sportin yhteistyöjoukkue Kokkolan Hermeksessä että Espoo Unitedissa, joista jälkimmäiseen joukkueeseen hän siirtyi joulukuussa 2016 joulutaukoon asti ulottuneella sopimuksella paikkaamaan Rasmus Tirrosen loukkaantumista. Rinteen otteet Sportissa olivat kuitenkin varsin epätasaisia ja hän jäi tammikuussa 2017 lopulta joukkueen kolmosmaalivahdiksi, kun Sport vahvisti maalivahtiosastoaan JYPistä lainatulla Veini Vehviläisellä. Joukkueen päävalmentaja Tomek Valtosen mukaan Rinteelle ei ollut käyttöä ja hänelle haetaan uutta seuraa. Rinteen sopimusta ei lopulta kuitenkaan purettu, vaan Sport lainasi hänet muutama päivä Valtosen haastattelun jälkeen loppukaudeksi Mestis-joukkue TUTO Hockeyn vahvuuteen. Joukkue tarvitsi maalivahtia loukkaantuneen Kristian Järvisen tilalle.

Kaudeksi 2017–2018 Rinne palasi taas Sportin vahvuuteen. Hän pelasi alkukaudella kolme runkosarjaottelua, kunnes marraskuussa 2017 hänen sopimuksensa purettiin yhteisymmärryksessä. Sport hankki samalla maalivahtiosastolleen Jonathan Iilahden. Noin puolitoista viikkoa myöhemmin Rinne siirtyi loppukauden sopimuksella Itävallan Erste Bank Eishockey Ligan Dornbirner EC:hen, jonka maalivahtiosastolta samalla poistui Ronan Quemener. Hän nousi joukkueen selkeäksi ykkösmaalivahdiksi. Heinäkuussa 2019 Rinne teki Dornbirnin kanssa vuoden mittaisen jatkosopimuksen, kuten taas huhtikuussa 2019.

Marraskuussa 2020 Rinne siirtyi loppukauden 2020–2021 kattavalla sopimuksella Norjan Fjordkraft-ligaenissa pelaavan Grüner Ishockeyn joukkueeseen. Kaudeksi 2021–2022 hän siirtyi vuoden mittaisella sopimuksella monikansallisen Erste Ligan romanialaisjoukkue Gyergyói HK:hon. Rinne hankki joukkueessa pelatessaan myös Romanian kansalaisuuden.

### Maajoukkueura

Rinne pelasi alle 18-vuotiaiden MM-kilpailuissa vuonna 2008 sekä alle 18-vuotiaiden Ivan Hlinkan muistoturnauksessa vuonna 2007, jolloin hän voitti hopeaa. Rinne valittiin myös Suomen kolmosmaalivahdiksi alle 20-vuotiaiden MM-kilpailuihin vuoden 2009 turnaukseen, mutta hän ei roolinsa vuoksi näin ollen pukenut yhteenkään otteluun.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2007–2008 | HPK | A-SM | 4 |  |  |  | 221 |  | 0 | 4.34 | 88,7 | – | – | – | – | – | – | – | – |
| 2008–2009 | HPK | A-SM | 28 |  |  |  | 1523 |  | 4 | 2.92 | 89,2 | – | – | – | – | – | – | – | – |
|  | Suomi U20 | Mestis | 2 |  |  |  | 120 |  | 0 | 2.00 | 94,1 | – | – | – | – | – | – | – | – |
| 2009–2010 | HPK | A-SM | 19 |  |  |  | 1059 |  | 3 | 2.89 | 91,5 | 4 |  |  |  |  |  | 3.56 | 91,1 |
| 2010–2011 | HPK | A-SM | 1 |  |  |  | 60 |  | 0 | 2.00 | 94,0 | – | – | – | – | – | – | – | – |
|  | Hokki | Mestis | 4 |  |  |  | 236 |  | 0 | 3.55 | 87,3 | – | – | – | – | – | – | – | – |
| 2011–2012 | JHT | Suomi-sarja | 29 |  |  |  | 1643 |  | 3 | 4.60 | 88,2 | – | – | – | – | – | – | – | – |
| 2012–2013 | Peliitat | Mestis | 22 |  |  |  | 1198 |  | 0 | 3.26 | 89,5 | 4 |  |  | 202 |  | 0 | 2.38 | 94,6 |
| 2013–2014 | Ässät | SM-liiga | 34 | 8 | 20 | 3 | 1885 | 80 | 4 | 2.55 | 91,3 | – | – | – | – | – | – | – | – |
| 2014–2015 | Ässät | SM-liiga | 28 | 8 | 11 | 7 | 1529 | 60 | 1 | 2.35 | 91,8 | 1 | 0 | 0 | 7 | 1 | 0 | 7.86 | 100 |
| 2015–2016 | Lukko | SM-liiga | 8 | 1 | 3 | 2 | 386 | 17 | 1 | 2.64 | 90,8 | – | – | – | – | – | – | – | – |
|  | KeuPa HT | Mestis | 11 |  |  |  | 656 | 25 | 0 | 2.30 | 90,7 | – | – | – | – | – | – | – | – |
| 2016–2017 | Sport | SM-liiga | 13 | 2 | 4 | 3 | 620 | 31 | 1 | 3.00 | 89,2 | – | – | – | – | – | – | – | – |
|  | Hermes | Mestis | 2 | 1 | 1 | 0 | 98 | 7 | 0 | 3.55 | 84,4 | – | – | – | – | – | – | – | – |
|  | Espoo United | Mestis | 3 | 0 | 2 | 1 | 180 | 12 | 0 | 4.04 | 84,0 | – | – | – | – | – | – | – | – |
|  | TUTO Hockey | Mestis | 6 | 3 | 2 | 1 | 361 | 15 | 0 | 2.50 | 91,1 | 5 | 3 | 1 | 259 | 8 | 1 | 1.85 | 92,7 |
| 2017–2018 | Sport | SM-liiga | 3 | 0 | 1 | 1 | 144 | 10 | 0 | 4.17 | 86,3 | – | – | – | – | – | – | – | – |
|  | Dornbirner EC | EBEL | 33 | 19 | 10 | 4 | 1946 | 86 | 3 | 2.65 | 92,3 | 6 | 2 | 4 | 365 | 19 | 0 | 3.12 | 92,4 |
| 2018–2019 | Dornbirner EC | EBEL | 43 | 17 | 17 | 6 | 2441 | 125 | 2 | 3.05 | 90,6 | – | – | – | – | – | – | – | – |
| 2019–2020 | Dornbirner EC | EBEL | 17 | 2 | 9 | 2 | 980 | 62 | 1 | 3.79 | 88,6 | – | – | – | – | – | – | – | – |
| 2020–2021 | Grüner Ishockey | Norja | 6 | 1 | 4 | 0 |  | 23 | 0 | 4.33 | 88,8 | – | – | – | – | – | – | – | – |
| 2021–2022 | Gyergyói HK | Erste Liga | 27 |  |  |  | 1628 | 75 |  | 2.77 | 92,5 | 6 |  |  | 359 | 7 |  | 1.17 | 97,0 |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2008 | U18 | 4 | 1 | 3 | 238 | 13 | 0 | 3.28 | 86,3 |

Lähteet
-------

* Rasmus Rinne The Internet Hockey Databasessa (englanniksi)
* Rasmus Rinne Eurohockey-sivustolla (englanniksi)
* Rasmus Rinne *Elite Prospects*. Everysport Media Group AB.  (englanniksi)

### Viitteet

1. 1 2  Rinne Dallasin tulokasleirillä *assat.com*.  7.7.2014. HC Ässät Pori Oy. Viitattu 2.9.2014.
2. ↑  SPIELER *erstebankliga.at*. Viitattu 27.10.2018.
3. 1 2 3 4 5 6  Rasmus Rinne *Elite Prospects*. Everysport Media Group AB.  (englanniksi)
4. ↑  Rasmus Rinne The Internet Hockey Databasessa (englanniksi)
5. ↑  Hokki lainaa Rasmus Rinnettä *Jatkoaika.com*.  30.9.2010. Jatkoaika r.y. Viitattu 21.9.2013.
6. ↑  Kerhon laina-apu pelituntuman hakuun *Jatkoaika.com*.  11.1.2011. Jatkoaika r.y. Viitattu 21.9.2013.
7. ↑  Hokin paletti kasassa *Jatkoaika.com*.  31.1.2011. Jatkoaika r.y. Viitattu 21.9.2013.
8. ↑  Rinne hakee pelipaikkaa Keravalta *Jatkoaika.com*.  9.8.2011. Jatkoaika r.y. Viitattu 21.9.2013.
9. ↑  Rinteen osoitteeksi Kalajoki *Jatkoaika.com*.  23.9.2011. Jatkoaika r.y. Viitattu 21.9.2013.
10. ↑  Laisi, Erno: Se toinen Rinne *Jatkoaika.com*.  29.12.2012. Jatkoaika r.y. Viitattu 21.9.2013.
11. ↑  Peliittojen peräpäähän kokoa ja näköä *Jatkoaika.com*.  16.8.2012. Jatkoaika r.y. Viitattu 21.9.2013.
12. ↑  Laisi, Erno: Peliittojen pelaaja-arvioinnit 2012–13: Iloinen peli teki paluun Heinolaan *Jatkoaika.com*.  8.3.2013. Jatkoaika r.y. Viitattu 21.9.2013.
13. ↑  Ässille uusia sopimuspelaajia *Jatkoaika.com*.  14.5.2013. Jatkoaika r.y. Viitattu 21.9.2013.
14. ↑  Raportti – Liiga *liiga.fi*.  19.9.2013. Jääkiekon SM-liiga Oy. Viitattu 21.9.2013.
15. ↑  Havusela, Henri: HIFK:lle tärkeät avauspisteet – Husso keräsi kehuja *Jatkoaika.com*.  19.9.2013. Jatkoaika r.y. Viitattu 21.9.2013.
16. ↑  Raportti – Liiga *liiga.fi*.  1.10.2013. Jääkiekon SM-liiga Oy. Viitattu 5.10.2013.
17. ↑  Neljä varaamatonta suomalaista NHL-seurojen leireille *Jatkoaika.com*.  4.7.2014. Jatkoaika r.y. Viitattu 2.9.2014.
18. ↑  Lukolle kaksi pelaajaa naapurista *Jatkoaika.com*.  29.4.2015. Jatkoaika r.y. Viitattu 6.5.2015.
19. ↑  Rinne siirtyy Sportin maalinsuulle – "Loistava paikka tulla näyttämään mitä osaan" *Jatkoaika.com*.  17.4.2016. Jatkoaika r.y. Viitattu 17.4.2016.
20. ↑  Rinne Espoo Unitedin maalille lainasopimuksella *Jatkoaika.com*.  13.12.2016. Jatkoaika r.y. Viitattu 24.1.2017.
21. ↑  Sport hakee maalivahdilleen uutta seuraa: "Rinteelle ei käyttöä" *Jatkoaika.com*.  21.1.2017. Jatkoaika r.y. Viitattu 24.1.2017.
22. ↑  Rasmus Rinne lainalle TUTOn paitaan *vaasansport.fi*.  24.1.2017. Hockey-Team Vaasan Sport Oy. Viitattu 24.1.2017.
23. ↑  Maalivahti Jonathan Iilahti Sportiin – Rinteen sopimus purettu *vaasansport.fi*.  9.11.2017. Hockey-Team Vaasan Sport Oy. Viitattu 9.11.2017.
24. ↑  Liigasta lähtenyt maalivahti löysi uuden seuran – ura huolestuttavassa laskusuunnassa *Leijonat.com*.  20.11.2017. Nordic Sport Media. Viitattu 21.11.2017.
25. ↑  Grüner Ishockey Twitterissä *twitter.com*.  23.11.2020. Grüner Ishockey. Viitattu 5.2.2023. (norjaksi)
26. ↑  Gyergyói Hoki Klub *facebook.com*.  8.7.2021. Gyergyói Hoki Klub. Viitattu 5.8.2021. (unkariksi)
27. ↑  Syrjälä, Marko: Avointa Peliä: Kiekkosurffailua oranssilla aallolla! *hpk.fi*.  14.12.2022. HPK Liiga Oy. Viitattu 5.2.2023.
28. ↑  2007 U18 Memorial of Ivan Hlinka *HockeySlovakia.sk*. Slovenský zväz ľadového hokeja. Viitattu 12.8.2019. (slovakiksi)
29. ↑  Nuorten MM-kisajoukkue valittu *Jatkoaika.com*.  16.12.2008. Jatkoaika r.y. Viitattu 21.9.2013.